SA sanger kanselleer optredes weens gesondheidRandall Wicomb (Foto verskaf) Die sanger en kankerlyer Randall Wicomb het al sy optredes vir die res van die jaar gekanselleer aangesien hy tans “baie swak” is. Leoné Pitts, woordvoerder vir Wicomb, het aan Maroela Media gesê sy gesondheid het hom genoodsaak om sy optredes vir die res van die jaar te kanselleer. “Hy het prostaatkanker wat na sy skelet versprei het. Hy is baie swak en moet nou net rus. Die dokters het hom aangeraai om al sy optredes te kanselleer.” “Dit is die eerste keer in 46 jaar van sy professionele loopbaan dat hy optredes moes kanselleer en dit is vir hom ontstellend,” het sy gesê. Intussen het Mathys Roets aangebied om in te staan vir Wicomb se vertoning Sondag by die Atterbury-teater in Pretoria. “Randall sal steeds sy fooi ontvang en hy is oorstelp deur hierdie ongelooflike gebaar van ’n mede-kunstenaar. Hy is so dankbaar teenoor Mathys.” Prostaatkanker is in 2013 by die sanger gediagnoseer en hy ontvang sedertdien intense behandeling daarvoor. Volgens Pitts is Wicomb onlangs in die St. Stephen’s-onkologiekliniek in die Paarl behandel, maar rus tans by sy huis in Stellenbosch. Op ŉ vraag oor Wicomb se gemoedstoestand, antwoord Pitts dat hy steeds net so positief soos altyd is. “Hy is gevra om betrokke te wees by die huldigingsblyk aan Adam Small op sy 80ste verjaardag by volgende jaar se Woordfees. Uit die aard van hul lang verhouding en ná die wonderlike toonsettings wat hy reeds van Small se gedigte gedoen het, is hy opgewonde om betrokke te wees by hierdie projek,” het sy gesê. “Sy filosofie is dat musiek sy lewe is en was; ’n talent wat hy deur die genade van sy Skepper ontvang het. Hy sal graag tot aan die einde van sy lewenspad mense wil bedien deur sy stem, woorde en musiek.”